钦定古今图书集成/明伦汇编/宫闱典/第112卷 > 韩轨
## 钦定古今图书集成/明伦汇编/宫闱典/第112卷 > 韩轨

按《北齐书》本传：“轨字百年，太安狄那人也。少有志操，
性深沈，喜怒不形于色。神武镇晋州，引为镇城都督。
及起兵于信都，轨赞成大策。从破尔朱兆于广阿，又
从韩陵阵，封平昌县侯，仍督中军。从破尔朱兆于赤
谼岭。再迁秦州刺史，甚得边和。神武巡秦州，欲以轨
还，仍赐城人户别绢布两匹，州人田昭等七千户，皆”
辞不受，唯乞留轨。神武喜叹，乃留焉。频以军功，进封
安德郡公，迁瀛州刺史。在州聚敛，为御史纠劾，削除
官爵。未几，复其安德郡公。历位中书令、司徒。齐受禅，
封安德郡王。轨妹为神武所纳，生上党王涣。复以勋
庸历登台铉。常以谦恭自处，不以富贵骄人。后拜大
司马，从文宣征蠕蠕，在军暴疾薨。赠假黄钺、太宰、太
师，谥曰“肃武。”皇建初，配飨文襄庙庭。子晋明嗣。天统
中，改封东莱王。